Ca să mărească numărul de hingheri, Autoritatea pentru Supravegherea şi Protecţia Animalelor Bucureşti a încheiat contracte cu trei firme private care se ocupau cu marketingul, consultanţa în afaceri şi producţia de mobilă. Patru dintre angajaţii acestora au dezvăluit modul în care erau obligaţi să lucreze. De exemplu, au fost trimişi să adune câini fără vreun instructaj şi fără tranchilizante.

„Nu am folosit la început, dar în prezent se foloseşte tranchilizarea şi de către subcontractanţi”, spune Răzvan Băncescu - coordonatorul de proiect al ASPA.

„La un moment dat s-a luat o placă din aia, de polistiren, şi s-a tras în ea cu nişte seringi false să vedem care e cel mai bun trăgător. Asta e tot ce s-a facut”, spune Laurenţiu Radu - angajat al unei firme de ecarisaj

Hingherii spun că erau obligaţi să prindă cât mai mulţi câini, indiferent dacă metoda folosită înseamnă rănirea sau chiar uciderea animalului. Primăria deconta capturile, indiferent de starea câinelui.

La adăpostul de la Bragadiru, animalele erau de multe ori preluate, pe semnătură, de unul dintre deţinuţii care lucrează acolo şi nu de medicul veterinar, aşa cum cere legea.

„Ne întreba: bă, cam cât are câinele ăsta? Cam cât să aibă, tată? Are aşa, vreo... Nu ştiu, trece şi tu acolo 5 kile”, povestește Laurenţiu Radu - angajat al uneia dintre firmele de ecarisaj.

Cei patru „hingheri” au hotărât să facă dezvăluiri despre firmele angajatoare după ce au fost daţi afară. Coordonatorul ASPA spune că, de fapt, hingherii anunţau locatarii şi ONG-urile în ce zone urmează să ridice câini.

Din septembrie 2013 şi până acum, în Bucureşti au fost capturaţi peste 16 mii de câini.

Primăria Capitalei plăteşte 219 lei pentru capturarea fiecărui câini fără stăpân. De două-trei ori mai mult decât în Bacău sau Oradea şi de peste cinci ori faţă de Constanţa. Cel mai puţin plătesc primăriile din Suceava, Timişoara şi Braşov, unde se plătesc 13 și respectiv 12 lei.